Pohjanmaan tykistörykmentin kalustoa ja miehiä Oulun kasarmilla keväällä 1960
**Pohjanmaan Tykistörykmentti** (PohmTR) oli Suomen puolustusvoimien joukkoyksikkö, joka kuului viimeksi Jääkäriprikaatiin Sodankylässä. Rykmentti lakkautettiin 30. elokuuta 1998. 

Tykistörykmentti antoi koulutusta kenttätykistön varusmiehille tuliasema-, viesti- ja tulenjohtotehtäviin. Joukkoyksikössä koulutettiin sodanajan tykki- ja raketinheitinkalustolla varustettuja joukkoja.

Vuosina 1995–1996 Pohjanmaan Tykistörykmentti käsitti Tuliasemapatterin, Tulenjohtopatterin, Viestipatterin sekä Kranaatinheitinkomppanian.

Historiaa
---------

Kenttätykistörykmentti 1 syntyi Oulussa joulun alla vuonna 1944. Esikunta perustettiin 20. joulukuuta III armeijakunnan esikunnan tykistöosastosta. Rykmentin johtoon kuuluivat kaikki Lapissa saksalaisia vastaan taistelleet tykistöjoukot. Tuiran kasarmialueella Oulussa olivat vain esikunta, I patteristo ja aliupseerikoulu. Oulu määrättiin jalkaväkivaruskunnaksi vuoden 1948 puolustusvoimien uudelleenjärjestelyssä. I patteristo siirtyi 24. lokakuuta 1947 Niinisaloon. Siirto saatiin päätökseen kesällä 1948.

### Ylämyllyllä

Jatkosodan päätyttyä kenttätykistörykmentti 2:n I patteristo, johon oli koottu koko rykmentin henkilökunta ja varusmiehet, sijoitettiin Kontiorantaan. Patteristo nimettiin 4. joulukuuta 1944 kenttätykistörykmentti 1:n II patteristoksi ja siirrettiin Ylämyllylle 2. helmikuuta 1945 Lappeenrantaan sijoitetulle kenttätykistörykmentti 3:lle alistettuna. Alistuksen päätyttyä 12. heinäkuuta patteristo palasi kenttätykistörykmentti 1:een. Nyt esikunta ja I patteristo olivat Niinisalossa, II patteristo Ylämyllyllä ja III patteristo Kokkolassa.

### Oulussa

II patteristo, joka oli ollut 1. divisioonan itsenäisenä joukko-osastona, muuttui 10. helmikuuta 1953 kenttätykistörykmentti 1:ksi, jolloin siihen kuului esikunta, patteristo ja aliupseerikoulu. Rykmentti nimettiin tasavallan presidentin sotilaskäskyllä 1. tammikuuta 1957 Pohjanmaan Tykistörykmentiksi. Tulevassa sijoituspaikassa kasarmialueella Oulussa, olivat kasarmialueen rakennustyöt vielä kesken. Tykistörykmentti pääsi aloittamaan toimintansa Oulun kasarmialueella 19. elokuuta 1959.

### Sodankylässä

Pohjanmaan Tykistörykmentti siirrettiin Sodankylään kahdessa vaiheessa vuosina 1981 ja 1982.

Lakkauttaminen
--------------

Valtioneuvosto julkaisi 13. maaliskuuta 1997 puolustuspoliittisen selonteon, minkä seurauksena Pohjanmaan tykistörykmentti lakkautettiin 30. syyskuuta 1998. Pääosa henkilöstöstä siirrettiin Kainuun ja Karjalan prikaateihin ja vain pieni joukko jäi Sodankylään.

Komentajat
----------

Kenttätykistörykmentti 1:n ja Pohjanmaan tykistörykmentin komentajina olivat

Ylämyllyllä
* eversti Oskar Valdemar Mandelin 1953–1956
* eversti Reino Hirva 1956–1958
* eversti Aimo Mattila 1958–1959
* eversti Arvo Roininen 1959

Oulussa
* eversti Arvo Roininen 1959–1965
* eversti Unto Mielonen 1965–1971
* eversti Ilkka Holma 1971–1974
* eversti Väinö Kangaspunta 1974–1977
* eversti Kalevi Vallas 1977–1979
* everstiluutnantti Asser Lehtilä 1979–1980
* everstiluutnantti Aimo Niemenkari 1980–1982

ja Sodankylässä
* eversti Aimo Niemenkari 3. tammikuuta 1980 – 26. heinäkuuta 1983
* everstiluutnantti Kyösti Kosonen 27. heinäkuuta 1983 – 4. heinäkuuta 1986
* everstiluutnantti Pekka Ekdahl 5. heinäkuuta 1986 – 1. helmikuuta 1988
* everstiluutnantti Harry Sipiläinen 2. helmikuuta 1988 – 14. toukokuuta 1990
* everstiluutnantti Risto Mononen 15. toukokuuta 1990 – 31. maaliskuuta 1992
* everstiluutnantti Kauko Kunnari 1. huhtikuuta 1992 – 31. toukokuuta 1995
* everstiluutnantti Jyri Snicker 1. kesäkuuta 1995 – 31. tammikuuta 1998
* majuri Mikko Ylisiurua 1. helmikuuta – 30. syyskuuta 1998

Lähteet
-------

* Palokangas, Markku (toim.): *Suomen puolustusvoimien joukko-osastoperinteet osa 2*. Helsinki: Puolustusvoimat, 2013. ISBN 978-951-25-2468-6.
* toimituskunta: *Rykmentti Oulussa 1959-1981*. Oulu: Pohjanmaan tykistörykmentti, 1981. ISBN 951-99342-5-1.
* Ylisiurua Mikko et al.: *Jääkärinkankaan tykkimiehet*. Sodankylä: Pohjanmaan tykistörykmentin historiikkitoimikunta, 1998. ISBN 952-91-0178-3.
* toimituskunta: *Paloaukean varuskunta - Ylämyllyn varuskunnan historiikka 1940-1985*. Joensuu: Pohjois-Karjalan patteristo ja Pohjois-Karjalan tykistökilta, 1984.

### Viitteet

1. ↑  Rykmentti Oulussa s. 14–15
2. 1 2  Rykmentti Oulussa s. 27
3. ↑  Roudasmaa, Stig: *Studia Historica Tomus VII: Oulun varuskunnan historia*, s. 228–230. Oulun Historiaseura, 1981. ISBN 951-95713-0-2.
4. 1 2  Joukko-osastoperinteet osa 2 s. 93
5. ↑  Joukko-osastoperinteet osa 2 s. 95
6. ↑  Ylisiurua, Mikko s. 60–71